b"\n_START_ARTICLE_\nDenise Richards\n_START_SECTION_\nZgodnje \xc5\xbeivljenje\n_START_PARAGRAPH_\nDenise Richards se je rodila v Downers Grove, Illinois, Zdru\xc5\xbeene dr\xc5\xbeave Amerike, kot h\xc4\x8di Joni Lee, lastnice kavarne, ter Irva Richardsa (roj. 1950), telefonskega popravljalca. Ima eno sestro, Michelle. Njeni predniki so se v ZDA preselili iz Francije, Walesa in Nem\xc4\x8dije. Odra\xc5\xa1\xc4\x8dala je v Downers Groveu in Mokeni. Leta 1989 je maturirala na srednji \xc5\xa1oli El Camino v Oceansideu, Kalifornija. V otro\xc5\xa1tvu je bila \xc2\xbbedino dekle v bejzbolski ekipi.\xc2\xab\n_START_SECTION_\nKariera\n_START_PARAGRAPH_\nVe\xc4\x8dino devetdesetih je Denise Richards pre\xc5\xbeivela ob snemanju nizkoprora\xc4\x8dunskih filmov, kot je Saved by the Bell, televizijskih filmov ter epizod raznih televizijskih serij, kot je Dru\xc5\xbeina za umret (1991), kjer se je pojavila le za pet sekund. Zaigrala je v serijah, kot so Beverly Hills, 90210 (1992), Seinfeld (1993), Lois in Clark (1994) in Melrose Place (1996)._NEWLINE_Njena prva pomembnej\xc5\xa1a vloga je bila vloga v filmu Paula Verhoevena Starship Troopers leta 1997. Film je po svetu zaslu\xc5\xbeil 121.214.377 $, Richardsova pa je bila za svoj nastop nominirana za nagrado Blockbuster Entertainment Award za najljub\xc5\xa1o \xc5\xbeensko novinko. Leta 1998 je zaigrala v eroti\xc4\x8dnem trilerju Wild Things. Revija Variety je pohvalila njen prehod iz dobrega dekleta v zlobno in manipulativno \xc5\xbeensko, v nadaljevanju pa je novinar napisal, da je bila del \xc2\xbbigralske zasedbe, ki o\xc4\x8ditno u\xc5\xbeiva v izivu, ki ga predstavljajo nekovencionalne vloge in nenavadno gradivo. Igralci nikoli ne zaigrajo napa\xc4\x8dne note.\xc2\xab Leta 1998 se je pojavila v videospotu za pesem \xc2\xbbCanadian Rose\xc2\xab\xc2\xa0glasbene skupine Blues Traveler._NEWLINE_Leta 1999 je dobila vlogo doktorice nuklearne fizike, Christmas Jones, v filmu o Jamesu Bondu, Vse in \xc5\xa1e svet. \xc4\x8ceprav je sama menila, da je vloga \xc2\xbbpametna\xc2\xab, \xc2\xbbatletska\xc2\xab\xc2\xa0in da ima lik globino, so jo kritizirali, \xc4\x8de\xc5\xa1 da nima dovolj kredibilnosti za upodabljanje tak\xc5\xa1ne vloge. Njena garderoba v filmu, ki so jo v ve\xc4\x8dini sestavljale oprijete hla\xc4\x8de in kratke majice, je bila dele\xc5\xbena mnogih komentarjev. Leta 2008 jo je \xc4\x8dasopis Entertainment Weekly ozna\xc4\x8dil za eno najslab\xc5\xa1ih Bondovih deklet vseh \xc4\x8dasov, za svoj nastop v filmu pa je bila leta 1999 nagrajena z zlato malino za najslab\xc5\xa1o stransko igralko; kljub temu je bila za isti film nominirana tudi za nagrado Blockbuster Entertainment Award v kategoriji za \xc2\xbbnajljub\xc5\xa1o igralko - Akcija.\xc2\xab_NEWLINE_Kasneje tistega leta je Denise Richards poleg Kirsten Dunst zaigrala v satiri o lepotnih tekmovanjih, filmu Crkni, lepotica!. Njeno upodobitev razvajene princeske je \xc4\x8dasopis Los Angeles Times pohvalil in napisal, da je \xc2\xbbenako grozna kot je lepa.\xc2\xab Leta 2001 je zaigrala v Cassie Geller, sestri\xc4\x8dno Rossa in Monice Geller, v epizodi \xc2\xbbThe One with Ross and Monica's Cousin\xc2\xab\xc2\xa0serije Prijatelji. Kasneje tistega leta je zaigrala Jennifer Duncan, dekle lika Charlieja Sheena, v \xc5\xa1tirih epizodah televizijske serije Vsi \xc5\xbeupanovi mo\xc5\xbeje. Dve leti kasneje je zaigrala biv\xc5\xa1e dekle Sheenovega lika v seriji Dva mo\xc5\xbea in pol. Leta 2005 je zaigrala v UPN-jevi seriji Sex, Love & Secrets, ki pa so jo kmalu ukinili. V tistem \xc4\x8dasu je zaigrala tudi v razli\xc4\x8dnih filmih, kot na primer Valentine (2001), Brat pod krinko (2002) in Film, da te kap (2003). Leta 2003 je imela manj\xc5\xa1o vlogo v britanski komediji Pravzaprav ljubezen, leta 2005 pa se je poleg Julie Stiles pojavila v filmu Edmond._NEWLINE_Leta 2008 je ponovno zaigrala poleg Therese Russell, ki je v filmu Wild Things zaigrala njeno mamo. Skupaj sta poleg Jessice Chastain zaigrali v neodvisni drami Jolene, ki ga je filmski kritik revije The New York Observer pohvalil zaradi \xc2\xbbodli\xc4\x8dne zbrane igralske zasedbe,\xc2\xab\xc2\xa0od katerega gledalci \xc2\xbbodidejo navdu\xc5\xa1eni\xc2\xab. Pojavila se je v osmi sezoni serije Dancing with the Stars. Z njenim partnerjem Maksimom Chmerkovskiyjem so ju izklju\xc4\x8dili 24. marca 2009._NEWLINE_Leta 2010 se je pridru\xc5\xbeila igralski zasedbi Spikeove humoristi\xc4\x8dne serije Blue Mountain State. V njej je zaigrala Debro, biv\xc5\xa1e dekle trenerja Danielsa. Julija 2011 je izdala svojo avtobiografijo, The Real Girl Next Door, ki je zasedla prvo mesto na seznamu najbolje prodajanih knjig \xc4\x8dasopisa New York Times. Septembra 2011 naj bi zavrnila ponudbo, da bi za 100.000 $ zaigrala biv\xc5\xa1e dekle na Charliejevem pogrebu v seriji Dva mo\xc5\xbea in pol. Mesec dni kasneje je pri\xc4\x8dela snemati epizodo za NBC-jevo komedijo 30 Rock. Novembra 2011 je Richardsova pri\xc4\x8dela igrati v TV Guide Networkovi seriji, Hollywood Moms' Club, leta 2012 je zaigrala v prvi epizodi ABC-jeve Twisted (najprej poznana pod imenom Socio), ki jo od februarja 2013 na ABC-ju predvajajo redno.\n_START_SECTION_\nJavna podoba\n_START_PARAGRAPH_\nLeta 1990 je Denise Richards pri devetnajstih od\xc5\xa1la na operacijo za pove\xc4\x8danje prsi, kjer pa ji je kirurg vstavil ve\xc4\x8dje vsadke, kot tiste, za katere je prosila. Med pripravami na snemanje filma Wild Things leta 1998 je od\xc5\xa1la na \xc5\xa1e eno operacijo, s katero je nameravala popraviti rezultate stare, vendar ji je zdravnik zopet vstavil ve\xc4\x8dje vsadke, kot je pri\xc4\x8dakovala. Decembra 2004 je pet mesecev po rojstvu njene prve h\xc4\x8derke pozirala za revijo Playboy. S fotografijami je \xc5\xbeelela \xc2\xbbspodbuditi \xc5\xbeenske k temu, da je dobro sprejeti svojo seksualnost, pa \xc4\x8deprav si mama \xe2\x80\xa6 V tistem \xc4\x8dasu sem \xc5\xbee imela nekaj zakonskih te\xc5\xbeav [s Charliejem Sheenom], nisem se po\xc4\x8dutila privla\xc4\x8dno in mislila sem, da moram nekaj dokazati.\xc2\xab Julija 2006 je posnela podobne fotografije za revijo Jane; denar, ki ga je s slikami zaslu\xc5\xbeila, je darovala dobrodelni organizaciji Clothes Off Our Back Foundation._NEWLINE_Leta 1999 se je uvrstila na deveto mesto seznama \xc2\xbb50 najprivla\xc4\x8dnej\xc5\xa1ih \xc5\xbeensk\xc2\xab\xc2\xa0revije Maxim, leta 2001 pa na drugo mesto seznama \xc2\xbb100 ameri\xc5\xa1kih najprivla\xc4\x8dnej\xc5\xa1ih \xc5\xbeensk\xc2\xab\xc2\xa0in peto mesto seznama \xc2\xbb100 najprivla\xc4\x8dnej\xc5\xa1ih \xc5\xbeensk\xc2\xab\xc2\xa0revije FHM. Istega leta se je uvrstila na devetnajsto mesto lestvice \xc2\xbb50 najlep\xc5\xa1ih \xc5\xbeensk\xc2\xab\xc2\xa0spletne strani AskMen.com. Revija Men's Health jo je imenovala za eno od \xc2\xbb100 najbolj vro\xc4\x8dih \xc5\xbeensk vseh \xc4\x8dasov\xc2\xab._NEWLINE_Richardsova je sodelovala pri kampanji NOH8 in izrazila svojo podporo istospolnim zakonom; pred mnogimi leti je v intervjuju s Howardom Sternom priznala, da je imela tudi sama razmerje z \xc5\xbeensko. Ko jo je vpra\xc5\xa1al, kdo je bila, je odvrnila: \xc2\xbbSaj ve\xc5\xa1, kdo,\xc2\xab\xc2\xa0tako da imena svoje biv\xc5\xa1e partnerke ni nikdar izdala.\n_START_SECTION_\nZakon s Charliejem Sheenom in otroci\n_START_PARAGRAPH_\nDenise Richards je Charlieja Sheena prvi\xc4\x8d sre\xc4\x8dala na snemanju serije Dober nasvet leta 2000. Hoditi sta pri\xc4\x8dela \xc5\xa1ele oktobra 2001, ko sta se ponovno sre\xc4\x8dala na snemanju Sheenove serije Vsi \xc5\xbeupanovi mo\xc5\xbeje. Zaro\xc4\x8dila sta se 26. decembra 2001, poro\xc4\x8dila pa sta se 15. junija 2002 na domovanju ustvarjalca prej omenjene serije, Gary David Goldberg. Imata dve h\xc4\x8derki, Sam J. Sheen (roj. 9. marec 2004) in Lolo Rose Sheen (roj. 1. junij 2005)._NEWLINE_Marca 2005, ko je bila \xc5\xa1e nose\xc4\x8da z njuno drugo h\xc4\x8derko, je Richardsova vlo\xc5\xbeila zahtevo za lo\xc4\x8ditev od Sheena. Par se je za kratek \xc4\x8das pobotal in pri\xc4\x8del obiskovati zakonsko posvetovalnico. Kakorkoli \xc5\xbee, 4. januarja 2006 so njeni predstavniki oznanili, da bo s procesom lo\xc4\x8ditve nadaljevala. Kasneje je proti Sheenu zaradi domnevnih gro\xc5\xbeenj s smrtjo vlo\xc5\xbeila tudi zahtevo za prepoved pribli\xc5\xbeevanja. 19. aprila 2009 je v Kaliforniji vlo\xc5\xbeila dokumente za finalizacijo lo\xc4\x8ditve._NEWLINE_Leta 2008 se je Denise Richards odlo\xc4\x8dila, da bo svoji in Sheenovi h\xc4\x8derki vklju\xc4\x8dila v svoj novi E!-jev resni\xc4\x8dnostni \xc5\xa1ov Denise Richards: It's Complicated, ki se je prvi\xc4\x8d predvajal 26. maja 2008. Njen biv\xc5\xa1i mo\xc5\xbe je to dejanje ozna\xc4\x8dil za \xc2\xbbpohlepno, ne\xc4\x8dimrno in izkori\xc5\xa1\xc4\x8devalsko\xc2\xab\xc2\xa0in se odlo\xc4\x8dil, da bo na sodi\xc5\xa1\xc4\x8du zahteval, da se nastop njegovih h\xc4\x8dera v \xc5\xa1ovu prepre\xc4\x8di. 25. januarja 2008 je dobila skrbni\xc5\xa1tvo nad obema h\xc4\x8derkama, tako da ju je v \xc5\xa1ov lahko vklju\xc4\x8dila. Ko je sodnik zavrnil Sheenovo zahtevo za prepre\xc4\x8ditev nastopanja njegovih h\xc4\x8dera na televiziji, je igralec svoje obo\xc5\xbeevalce pozval, naj resni\xc4\x8dnostni \xc5\xa1ov bojkotirajo. Aprila 2009 sta dosegla sporazum glede skrbni\xc5\xa1tva nad njunima h\xc4\x8derkama in Sheen je dejal, da sta morala \xc2\xbbstoriti, kar je najbolje za dekleti.\xc2\xab_NEWLINE_Junija 2011 je Denise Richards kot samska mati posvojila svojo tretjo h\xc4\x8derko, Eloise Joni. Eloiseino srednje ime je ime Deniseine matere, ki je decembra 2007 umrla zaradi raka. Richardsova je dojen\xc4\x8dico posvojila po dveletnem procesu, ki je potekal le v Zdru\xc5\xbeenih dr\xc5\xbeavah Amerike._NEWLINE_Poleti 2012 sta se Richardsova in Sheen razumela in veliko \xc4\x8dasa s svojima otrokoma pre\xc5\xbeivela skupaj. Istega leta je on zaigral v njenem filmu Madea's Witness Protection, ona pa se je pojavila v njegovi FX-jevi seriji Bes pod kontrolo. Maja 2013 je Richardsova s Sheenovo podporo dobila skrbni\xc5\xa1tvo nad Bobom in Maxom, dvoj\xc4\x8dkoma, ki sta se leta 2008 rodila Sheenu in njegovi tretji \xc5\xbeeni, Brooke Mueller, ko ju je socialna slu\xc5\xbeba umaknila iz doma Muellerjeve zaradi njene zasvojenosti z drogami. Richardsova je za otroka skrbela \xc5\xbee prej, med drugim tudi decembra 2012, ko je Muellerjeva od\xc5\xa1la na odvajanje v Adderall.\n_START_SECTION_\nTe\xc5\xbeave s paparazzi\n_START_PARAGRAPH_\n8. novembra 2006 so v kazino River Rock v Richmondu, Britanska Kolumbija, kjer je Denise Richards snemala film, poklicali policijo. Potem, ko je na balkonu bli\xc5\xbenje sobe v svojem hotelu videla dva fotografa, ki jo snemata, se je z njima soo\xc4\x8dila in njuna prenosna ra\xc4\x8dunalnika vrgla z balkona. Eden od ra\xc4\x8dunalnikov je padel na osemdesetletnico v vozi\xc4\x8dku, drugi pa je oplazil roko enaindevetdesetletnice. Nobena od \xc5\xbeensk ni bila resno po\xc5\xa1kodovana in Denise Richards se ni soo\xc4\x8dila z nobenimi obto\xc5\xbebami.\n_START_SECTION_\nDelo z zapu\xc5\xa1\xc4\x8denimi \xc5\xbeivalmi\n_START_PARAGRAPH_\nRichardsova je ve\xc4\x8dkrat sodelovala z organizacijo Best Friends Animal Society, vklju\xc4\x8dno s programom Pup My Ride, v sklopu katerega so majhne pse prestavili iz zaveti\xc5\xa1\xc4\x8d, kjer veliko \xc5\xbeivali uspavajo, v druge dele Zdru\xc5\xbeenih dr\xc5\xbeav, kjer je ve\xc4\x8dje povpra\xc5\xa1evanje po majhnih psih. Redno se je pojavljala v mese\xc4\x8dnem prispevku za \xc4\x8dasopis Access Hollywood, kjer so prikazovali pse, ki jih je organizacija re\xc5\xa1ila, in ki so na voljo za posvojitev. Med obiskom New Yorka za pomo\xc4\x8d tamkaj\xc5\xa1njim prebivalcem po hurikanu Sandy je posvojila psi\xc4\x8dka iz zaveti\xc5\xa1\xc4\x8da v Long Islandu."